Vuonna 2005 Savola nousi painoluokkaan 48 kg, jossa on kilpaillut siitä lähtien. Toukokuussa hän kilpaili ensimmäisen kerran aikuisten sarjassa voittaessaan Saksan Grand Prix'n. Heinäkuussa hän sijoittui yhdellä voitolla ja tappiolla juniorien (alle 20-vuotiaiden) MM-kilpailuissa kahdeksanneksi, ja elokuussa hän oli juniorien EM-kilpailuissa viides. Syyskuussa Savola osallistui ensimmäisiin aikuisten kansainvälisiin arvokilpailuihinsa, Budapestin MM-kilpailuihin. Ensimmäisessä ottelussaan suomalainen hävisi selätyksellä lopulta hopeaa saavuttaneelle Ukrainan Iryna Merleni-Melnykille, joka edellisvuonna oli voittanut olympiakultaa. Keräilyottelussa Savola hävisi kanadalaiselle, lopulta pronssille yltäneelle Carol Huynhille. Lopputuloksissa Savola sijoittui 23:nneksi.